RESOLUCIÓN do 29 de outubro de 2009, da Secretaría Xeral para o Deporte, pola que se convocan subvencións a concellos de Galicia, en réxime de concorrencia competitiva, para a adquisición de equipamentos deportivos.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/11/2009

A resolución da Secretaría Xeral para o Deporte do 30 de xullo de 2009 aprobou as bases reguladoras para a concesión de subvencións a concellos de Galicia, en réxime de concorrencia competitiva, para a realización de obras de construción, mellora, acondicionamento e reforma de instalacións e espazos deportivos e para a adquisición de equipamentos deportivos, e convocou as correspondentes ao ano 2009 (DOG nº 143, do 31 de xullo).
A existencia de dispoñibilidade orzamentaria na aplicación permite a publicación da correspondente resolución co obxecto de abrir unha nova convocatoria neste exercicio, con cargo ao referido crédito.
Na súa virtude, esta secretaría xeral
RESOLVE:
Artigo 1º
De acordo co establecido no artigo 20 da Lei 9/2007, do 13 de xuño, de subvencións de Galicia, convócanse subvencións, en réxime de concorrencia competitiva, a concellos de Galicia consonte as bases que establece a resolución da Secretaría Xeral para o Deporte do 30 de xullo de 2009, pola que se aproban as bases reguladoras para a concesión de subvencións a concellos de Galicia, en réxime de concorrencia competitiva, para a adquisición de equipamentos deportivos (DOG nº 149, do 31 de xullo).
As subvencións que se convocan por medio desta resolución faranse efectivas con cargo á aplicación orzamentaria 40.60.441A.760.0 e ata a contía máxima que se detalla a seguir:
Aplicación orzamentaria: 40.60.441A.760.0.
2009: 375.923,20 .
Artigo 2º
As solicitudes relativas a adquisición de equipamentos que, presentadas á convocatoria efectuada por resolución da Secretaría Xeral para o Deporte do 30 de xullo do 2009, quedasen excluídas por cuestións de dispoñibilidade orzamentaria serán tidas en conta ao abeiro desta convocatoria salvo que o solicitante manifeste por escrito o contrario no prazo establecido para a presentación das solicitudes.
A concesión de axudas ao abeiro desta resolución será incompatible coas axudas concedidas ao abeiro da resolución da Secretaría Xeral para o Deporte do 30 de xullo do 2009.
Artigo 3º
O prazo de presentación de novas solicitudes será de un mes, contado a partir do día seguinte ao da publicación desta resolución no Diario Oficial de Galicia. As solicitudes dirixiranse á Secretaría Xeral para o Deporte da Xunta de Galicia mediante a súa presentación por calquera dos medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
A totalidade dos requisitos exixidos no artigo 20 da Lei 9/2007, do 13 de xuño, de subvencións de Galicia, están recollidos nas bases publicadas anteriormente mencionadas, que serán de aplicación a esta convocatoria, salvo no relativo ao prazo de xustificación das accións subvencionadas do artigo 11, punto 1, que queda fixado para esta resolución no 15 de decembro de 2009.
Artigo 4º
Contra esta resolución, os interesados poderán interpoñer recurso potestativo de reposición ante o secretario xeral para o Deporte, de acordo co disposto na disposición adicional segunda do Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia (DOG nº 119, do 19 de xuño), no prazo dun (1) mes contado a partir do día seguinte ao da recepción da oportuna notificación, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo, no prazo de dous meses, ante o Tribunal Superior de Xustiza de Galicia.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de outubro de 2009.
José Ramón Lete Lasa
Secretario xeral para o Deporte